Бярозка
*Мікола Янчанка*

Мінула больш за трыццаць гадоў, а глыбокі надрэз на ствале бярозы так і застаўся. Як і той чорны дзень у памяці Пятра…

Тады яго звалі Петрыкам. Жыў ён з маці і малодшым брацікам. Бацька быў на фронце. А ў іх вёсцы гаспадарылі ворагі. Толькі, казала маці, нядоўга ім гаспадарыць засталося. Фронт амаль да вёскі дакаціўся. Усё чутней даносіўся гул нашых гармат. Усё часцей з'яўляліся ў небе нашы самалёты.

Немцы паспешліва ўмацоўвалі высокі бераг Друці. Капалі акопы і траншэі, узводзілі загароды з калючага дроту. Закопвалі ў зямлю танкі і машыны, прыкрываючы іх зверху зазелянелым голлем. Не шкадавалі для гэтага ні садоў, ні дрэў на вуліцы.

Сёння і да Петрыкавай хаты дабраліся. Прыйшлі два немцы і пачалі пілаваць бярозу пад акном.

— Не трэба! закрычаў Петрык. Яна прыгожая. І птушаняткі ў шпакоўні хутка выведуцца.

Але немцы не звярнулі на яго ўвагі — пілавалі сабе бярозу.

I Петрык не вытрымаў. Кінуўся да маладзейшага, які здаваўся больш добрым, і схапіў яго за рукаў. Піла змоўкла.

— Авэк! — крыкнуў салдат і адштурхнуў малога. Петрык упаў.

Усяго на некалькі хвілін спынілі немцы работу. Але і гэтага хапіла, каб выратаваць жыццё бярозцы. Бо нечакана над вёскай з'явіліся чырваназорныя самалёты, і гітлераўцы, утуліўшы галовы, кінуліся ў сваю траншэю.

А Петрык падышоў да бярозкі і ў знямозе прысеў на зямлю. Доўга глядзеў, як са свежага надрэзу капаў сок. Потым пачаў упрошваць:

— Не плач! Глядзі, я малы, а не плачу. А ты такая вялікая!

Але бяроза плакала. Яшчэ многа дзён плакала. Пакуль не засох надрэз.

…Мінула больш за трыццаць гадоў. Зялёным фантанам узляцела бяроза над дахам дома. Тонкія косы яе кранаюцца долу. Свежы ветрык расчэсвае іх. А срэбнагалосы шпак цешыць прыгажуню цудоўнымі песнямі.

Любіць яе і Пятро. Прыехаўшы да маці, ён заўсёды падоўгу любуецца дрэвам.